Súradnice: 49°7′44″S 14°15′28″V﻿ / ﻿49,12889°S 14,25778°V﻿ / 49.12889; 14.25778

**Radomilická mokřina** je prírodná rezervácia v Českobudejovickej panve ležiaca 0,5 km severne od Radomilíc.

Ochrana
-------

Predmetom ochrany sú mokrade s bohatým výskytom osobitne chránených druhov rastlín typických pre mokraďovú vegetáciu (napr. hrachor močiarny *(Lathyrus palustris)*, perutník močiarny *(Hottonia palustris)*, horec pľúcny *(Gentiana pneumonanthe)*) a živočíchov (napr. kunka červenobruchá) s krajinno ekologickým významom. Súčasne ide o významné hniezdisko a stanovište vodného vtáctva.

Rezervácia zahŕňa nivu Radomilického potoka s menším rybníkom. Rozkladá sa na ploche 45,46 ha (iný zdroj k roku 2011 uvádza 45,41 ha) a na severnej hranici sa okolo rezervácie nachádza ochranné pásmo s veľkosťou 8,83 ha. Bola vyhlásená v roku 1991. Oblasť je vyhlásená súčasne ako územie európskeho významu a okrem toho je významným botanickým a ornitologickým miestom.

Lokalita
--------

Radomilická mokřina sa nachádza severne od obce Radomilice a západne od obce Záblatí, obe časti obce Dříteň v okrese České Budějovice. Lokalita leží na pravom a ľavom brehu Radomilického potoka v nadmorskej výške medzi 393 až 400 m n. m. Spomínaný potok cez prírodnú rezerváciu preteká a vlieva sa neďaleko hranice rezervácie do Strpského rybníka. Rezervácia sa tak čiastočne nachádza na nive tohto potoka. Južný až západný okraj rezervácie je lemovaný železničnou traťou Protivín-Zliv. Na severe a východe sa nachádzajú poľnohospodárske plochy využívané ako lúky a polia.

Detailný pohľad na rybník v oblasti mokrade
Z morfologického hľadiska je oblasť situovaná v rámci Českobudejovickej panvy. Povodím spadá oblasť rezervácie do povodia rieky Otavy.

História
--------

Jedna strana rezervácie je ohraničená železnicou
Prírodná rezervácia bola vyhlásená 30. decembra 1991 v rozsahu 47 ha vyhláškou Okresného úradu v Českých Budějoviciach o zriadení chránených prírodných výtvorov ochrany prírody. Počas znovuvyhlásenia rezervácie z 19. júla 2011 došlo k zmenšeniu rozlohy územia na veľkosť 45,51 ha vplyvom presnejšieho zamerania hranice rezervácie. Počas znovuvyhlásenia došlo k zrušeniu predchádzajúceho predpisu.

22. decembra 2004 došlo k vyhláseniu oblasti ako územie európskeho významu pod kódom CZ0313116. Rozloha európsky významnej lokality je 47,4734 ha. Dôvodom vyhlásenia bol výskyt kunky červenobruchej (*Bombina bombina*).

Prírodné pomery
---------------

Podložie lokality je tvorené biotitickou pararulou, na ktorej sa nachádzajú treťohorné ílovité piesky mydlovarského súvrstvia. Na treťohorných pieskoch sa nachádzajú štvrtohorné deluviofluviálne sedimenty. Pôdny profil tvorí široký pás pseudoglejov a to prevažne na mierne naklonených svahoch. V oblasti nivy potoka sa nachádza glej s charakteristickými prechodmi ku gleju organozemnému a organozemi.

Radomilická mokřina v jari
Radomilická mokřina výrazne reaguje na zmeny počasia v priebehu rokov. Ak je suché leto, je oblasť takmer bez vody, naopak vo vlhkých rokoch je lokalita takmer celá zaplavená.

### Flóra

Oblasť rezervácie je tvorená prevažne stanovišťami bezkolencových lúk na vápenatých, rašelinových či hlinito-ílovitých pôdach. Toto stanovište zaberá celkovo cez 27% územia. Na približne rovnako veľkej rozlohe sa vyskytujú striedavo vlhké bezkolencové lúky. Vyše 20% územia je porastené vegetáciou vysokých ostríc patriacich k zväzkom *Phragmition communis* a *Caricion gracilis*, a vyše 10% potom rákosinami eutrofných stojatých vôd. Z ďalších spoločenstiev žiadne nepresahuje svojím výskytom 10%.

Z vysokých ostríc sa tu vyskytuje hlavne chrastica trsťovitá (*Phalaris arundinacea*), steblovka vodná (*Glyceria maxima*), trsť obyčajná (*Phragmites australis*) a ostrica štíhla (*Carex gracilis*). Predtým bol na lokalite uvádzaný aj hrachor močiarny (*Lathyrus palustris*), ktorý bol ale pri neskoršom výskume podľa niektorých zdrojov nepotvrdený. Iný zdroj ale stále uvádza hrachor močiarny na lokalite ako prítomný.

### Fauna

Kunka červenobruchá
Rezervácia je dôležitým stanovišťom kunky červenobruchej (*Bombina bombina*), ktorá sa tu vyskytuje v počte niekoľkých desiatok volajúcich samcov v dobe rozmnožovania. Okrem kunky červenobruchej sa tu vyskytuje aj celý rad ďalších obojživelníkov, hlavne skokan ostropyský (*Rana arvalis*), skokan zelený (*Rana kl. esculenta*) a rosnička zelená (*Hyla arborea*). Z bezstavovcov sa tu vyskytuje napríklad vážka *Sympecma fusca* a *Lestes barbarus*, piliarka *Croesus varus* alebo kobylka *Conocephalus dorsalis*. Oblasť slúži tiež ako významné hniezdisko vodného a mokraďového vtáctva. Ide napríklad o cíbika chochlatého (*Vanellus vanellus*), kalužiaka červenonohého (*Tringa totanus*) alebo močiarnicu mekotavú (*Gallinago gallinago*).

Ohrozenie
---------

Radomilická mokřina v jari
Prírodná rezervácia Radomilická mokřina je ohrozovaná vysúšaním mokrade a zmenou v hospodárení na lokalite aj v okolí. Keďže sa na mieste postupne upúšťa od hospodárenia na priľahlých lúkach, môže dôjsť k rozpadu cenných lúčnych spoločenstiev. Taktiež poľnohospodárska činnosť v blízkosti má za následok vyšší prísun živín na stanovište a teda postupné vytláčanie pôvodných druhov nitrofilnými. Tento prísun materiálu nastáva prevažne v čase výdatných dažďov, kedy sa Radomilický potok môže na lokalitu rozliať a priniesť jemnozrnný sediment bohatý na živiny a prípadne s vysokým obsahom pesticídov. Ďalším potenciálnym nebezpečenstvom by bola snaha obnoviť rybárčenie na zarastenom a čiastočne vypustenom rybníku, ktorý tvorí významnú časť lokality. Tento rybník bol obnovený v roku 2004 zo zdrojov revitalizácie riečnych systémov. Starostlivosť o rezerváciu zabezpečuje podľa zákona Juhočeský kraj.

V súčasnosti dochádza k regulácii hladiny vody v rybníku a teda k ovplyvňovaniu hydrologických pomerov. K tomu sa využíva postavený priepust z 90. rokov 20. storočia na odvodňovacej stoke pri severozápadnom okraji lokality. Tento priepust bol koncom roka 2004 znovuvybudovaný. Význam priepustu spočíva v tom, že v čase dlhodobého sucha zadržiava vodu na lokalite. Ale pre jeho správnu funkčnosť je potrebné jeho pravidelná kontrola. Tá sa nepodarila zabezpečiť v roku 2005, čo sa nepriaznivo prejavilo na rozmnožovaní kunky červenobruchej. Taktiež na miestach kultúrnej a ostricovej lúky dochádza ku kosbe vzrasteného porastu, čím sa darí spomaľovať postup sukcesie (predovšetkým zazemňovaniu).

Poznámky
--------

1. ↑  Sedimenty usadené vplyvom splavovania materiálu z okolitých svahov počas dažďov či prinesené tečúcim tokom.

Referencie
----------

1. ↑   *Stránky AOPK ČR* [online]. [Cit. 2017-09-17]. Dostupné online. (po česky)
2. 1 2 3 4 5 6 7   *Oznámení návrhu na nové vyhlášení přírodní rezervace Radomilická mokřina* [online]. Krajský úřad Jihočeský kraj, [cit. 2017-03-17]. Dostupné online. (po česky)[nefunkčný odkaz]
3. 1 2 3 4   *Nařízení Jihočeského kraje č. 30/2011* [online]. [Cit. 2017-03-17]. Dostupné online. Archivované 2015-03-21 z originálu. (po česky)
4. ↑
5. 1 2 3 4   *Významná místa krajiny jižních Čech - Radomilická mokřina* [online]. Česká geografická společnost, [cit. 2017-03-17]. Dostupné online. Archivované 2016-03-05 z originálu. (po česky)
6. 1 2 3 4 5 6 7 8 9 10 11 12 13 14 15 16 17 18 19   *Evropsky významné lokality v České republice - CZ0313116 - Radomilická mokřina* [online]. Natura 2000, [cit. 2011-12-02]. Dostupné online. (po česky)
7. ↑   *Evropsky významná lokalita Radomilická mokřina* [online]. [Cit. 2017-03-17]. Dostupné online. (po česky)
8. ↑   *Archivovaná kópia* [online]. [Cit. 2017-03-18]. Dostupné online. Archivované 2016-03-04 z originálu.
9. ↑   *Výletník - Radomilická mokřina* [online]. [Cit. 2017-03-17]. Dostupné online. (po česky)

### Literatúra

* Mackovčin P. Sedláček M. (eds.): *Chráněná území ČR, svazek VIII.* – AOPK ČR a EkoCentrum Brno, Praha, 806 str.

Iné projekty
------------

Commons
* Spolupracuj na Commons Commons ponúka multimediálne súbory na tému **Radomilická mokřina**

Externé odkazy
--------------

* Vyhláška OÚ České Budějovice o zriadení chránených prírodných výtvorov
* Popis lokality na stránke Natura 2000

Zdroj
-----

*Tento článok je čiastočný alebo úplný preklad článku Radomilická mokřina na českej Wikipédii.*

| * z
* d
* u
Chránené územia v okrese České Budějovice |
| --- |
| Chránená krajinná oblasť | 
* Blanský les
* Třeboňsko

 |
| Národná prírodná rezervácia | 
* Brouskův mlýn
* Červené blato
* Žofinka

 |
| Národná prírodná pamiatka | 
* Hojná voda
* Ruda
* Terčino údolí

 |
| Prírodné rezervácie | 
* Dvořiště
* Horusická blata
* Karvanice
* Libochovka
* Mokřiny u Vomáčků
* Radomilická mokřina
* Ruda u Kojákovic
* Trpnouzské blato (zrušená)
* V Rájích
* Velký a Malý Kamýk
* Vrbenské rybníky
* Vysoká Běta

 |
| Prírodné pamiatky | 
* Baba
* Bedřichovský potok
* Blana
* Ďáblík
* Děkanec
* Hliníř
* Hlubocké hráze
* Kaliště
* Kameník
* Lhota u Dynína
* Libníč
* Lužnice
* Ohrazení
* Orty
* Ostrolovský Újezd
* Pašínovická louka
* Přesličkový rybník
* Sokolí hnízdo a bažantnice
* Tůně u Špačků
* Velký Karasín
* Veveřský potok
* Vltava u Blanského lesa
* Vrbenská tůň
* Zámek
* Žemlička
* Židova strouha

 |